钦定古今图书集成/明伦汇编/官常典/第690卷 > 术虎筠寿
## 钦定古今图书集成/明伦汇编/官常典/第690卷 > 术虎筠寿

按《金史》本传：筠寿，贞祐间为器物局直长，迁副使。贞
祐三年七月，工部下开封市白牯取皮治御用鞠仗。
筠寿以其家所有鞠仗以进，因奏曰：“中都食尽，远弃
庙社，陛下当坐薪悬胆之日，奈何以球鞠细物动摇
民间，使屠宰耕牛以供不急之用，非所以示百姓也。”
宣宗不怿，掷仗笼中。明日，出筠寿为桥西提控。